DISTRIBUIE

O agenție imobiliară a postat mai multe imagini ale unei locuințe de pe strada Paris, pe care proprietarul caută să o vândă sau să o închirieze.

Piața imobiliară din Cluj oferă un nou exemplu al nivelului la care s-a ajuns în ceea ce privește prețul locuințelor și al chiriilor. Un clujean încearcă să își vândă sau să închirieze o anexă a unei locuințe de pe strada Paris, pe care o prezintă ca fiind o garsonieră.

Proprietarul presupusei garsoniere, a cărei suprafață este de 14 mp, cere suma de 25.000 de euro în schimbul locuinței, ceea ce înseamnă mai bine de 1.700 de euro pe mp. Mai mult, după renovare, spațiul ar putea fi închiriat cu 300 de euro pe lună.

“Vă propunem spre vânzare o garsonieră de 14 mp utili plus boxa individuală de 3,2 mp situată într-o curte comună de pe strada Paris.

Este compusă din o încăpere de 14 mp cu pod aferent și cotă parte din curte.

Necesită renovare și racordare la canalul din curte (distanță 3 m).

Cadastru si CF curat, fără sarcini!

După renovare se poate închiria ușor cu minim 300 E pe lună”, e anunțul publicat de agenția imobiliară.